Míla semur við Telnet um þjónustu á Vesturlandi Nýlega gerðu fjarskiptafyrirtækin Míla og Telnet á Akranesi samstarfssamning sem felur í sér að Telnet sér nú um víðtæka þjónustu við fjarskiptakerfi Mílu á Vesturlandi , allt frá Hvalfirði til Þorskafjarðar . Á svæðinu eru þéttbýlisstaðirnir Akranes , Borgarnes , Stykkishólmur , Ólafsvík , Grundarfjörður , Hellissandur , Búðardalur og Reykhólar . Auk þjónustu á sviði viðhalds og viðgerða á fjarskiptakerfinu tekur Telnet einnig þátt í uppbyggingu á háhraðanetsverkefni Símans og Fjarskiptasjóðs , þar sem markmiðið er að tryggja öllum landsmönnum öfluga háhraðatengingu . Hlutverk Mílu og Telnets felst í að koma á sambandi og útvega línur til verkefnisins , skipta út búnaði og leggja nýjar línur á svæðinu svo fátt eitt sé nefnt . Er Telnet m.a. með starfsstöð í Stykkishólmi , þar sem fyrrum starfsmaður Mílu annast nú hin nýju verkefni Telnets á Snæfellsnesi . Míla hefur nú samið við fagmenn á ýmsum stöðum á landsbyggðinni til þess að sinna grunnþjónustu fyrirtækisins þar . “ Dæmi um slíkt er samstarf Mílu og Telnets , en hjá fyrirtækinu liggur mikil og verðmæt þekking á sviði þjónustu , nýlagna og viðhalds síma - og fjarskiptakerfa . Fyrirtækið var stofnað árið 2006 og hjá því eru fjórir starfsmenn . Telnet annast nú m.a. allar nýlagnir , tengingar og viðgerðir á svæðinu frá Hvalfirði til Þorskafjarðar fyrir Mílu , sem sinnir áfram uppbyggingu á fjarskiptanetinu sjálfu , viðhaldi þess og bilanagreiningum svo eitthvað sé nefnt . Starfsmenn samstarfsaðila Mílu fá alla nauðsynlega þjálfun hjá Mílu , ” segir í tilkynningu frá fyrirtækjunum . Sjálfsagður þáttur daglegs lífs " Fjarskipti og hvers konar rafræn samskipti eru órjúfanlegur , sjálfsagður og eðlilegur þáttur í daglegu lífi okkar . Þróun fjarskipta hefur verið ótrúlega hröð á síðustu árum . Rétt rúmlega hundrað ár eru liðin síðan Ísland tengdist umheiminum með sæstreng sem lagður var til Seyðisfjarðar . Þá hófst uppbygging rit - og síðar talsímakerfis um land allt . Risastökk var tekið í fjarskiptum almennings fyrir 15 árum þegar GSM kerfið var tekið í notkun . Nú eru skráð GSM símanúmer á landinu um 370 þúsund , töluvert fleiri en íbúar landsins og það segir sitt um hvað við erum háð nútíma fjarskiptum . Það sem eitt sinn þóttu tæknileg undur þykja nú sjálfsagðir og eðlilegir hlutir . Öll þau miklu fjarskipti , rafrænu samskipti og sú fjölbreytta afþreying , sem möguleikar tækninnar veita okkur , kalla á umfangsmikið , hraðvirkt og skilvirkt samskiptanet . Þróun í 100 ár Fáir gera sér grein fyrir því að undirstaða fyrir GSM dreifikerfi , sjónvarp og útvarp og reyndar önnur fjarskiptakerfi svo sem ADSL og fastlínukerfið er öflug flutningskerfi Mílu . Þessi kerfi hafa verið í stöðugri uppbyggingu síðustu hundrað árin en þau byggja á koparlínum sem ná inn á hvert einasta heimili , fyrirtæki og stofnun í landinu , ljósleiðurum í jörðu og örbylgjusambandi í lofti . Rekstur , viðhald og uppbygging fjarskiptanetsins er í umsjá Mílu sem tók við kerfinu fyrir nær þremur árum árum . Starfsemi Mílu byggir á aldagömlum grunni og reynslumiklum starfsmönnum sem sjá fjarskipta - , síma - og afþreyingarfyrirtækjum fyrir aðstöðu og dreifileiðum um net ljósleiðara og koparstrengja sem tengja saman byggðir landsins og landið við umheiminn . En Míla er ekki einvörðungu órjúfanlegur og um leið ósýnilegur hluti af daglegu lífi okkar á sviði samskipta og afþreyingar því fyrirtækið er einnig mikilvægur hlekkur í öryggisfjarskiptum landsins í lofti , á láði og legi . "